Puhemies joutui tyhjentämään salin ja tilaamaan ilmanraikasteita.

Haju oli kauhea, mutta syyllinen ei ilmeisesti lopultakaan selvinnyt. Adobe stock/AOP

Väittely kävi kuumana Keniassa Homa Bayn alueparlamentissa, kun keskustelu äkkiä taukosi ja alkoi toisten osoittelu sormella.

– Arvoisa puhemies, yksi meistä on saastuttanut ilman ja minä tiedän kuka se oli, sanoi edustaja Julius Gaya BBC:n mukaan.

Hajun aiheuttajaksi syytetty mies puolustautui.

– Se en ollut minä. En voisi tehdä sellaista tekoa kollegoitteni edessä.

Homa Bay sijaitsee Victorianjärven rannalla Kenian sisämaassa. AOP

Vaniljaa tai mansikkaa

Haju oli niin karmiva, että puhemies Edwin Kakachille ei jäänyt muuta vaihtoehtoa kuin tyhjentää istuntosali.

Puhemies pyysi virkailijoita hakemaan ilmanraikasteita, jotta olo salissa ”olisi taas miellyttävää”.

– Tuokaa mitä tahansa tuoksua, on se sitten mansikkaa tai vaniljaa. Emme voi jatkaa näin pahassa hajussa, sanoi puhemies Kakach.

Pierun löyhkä kuitenkin kerkisi hälventyä ennen kuin hajusteita saatiin paikalle. Istunto pääsi jatkumaan pienen tauon jälkeen.